Generálna prokuratúra
Slovenskej republiky

V Spr 4033/05-1                                          Ústredná evidencia stanovísk
                                                                     generálneho prokurátora
                                                                     Slovenskej republiky 
                                                                     Por. č.           1/2005

S T A N O V I S K O
generálneho prokurátora Slovenskej republiky
podľa § 10 ods. 2 zákona č. 153/2001 Z.z. o prokuratúre

zo 16. februára 2005 

k postupu orgánov činných v trestnom konaní podľa § 158a Tr. por.

    Oznámenie poškodeného podané podľa § 158a ods.1 Tr. por. pre skutok spáchaný v inom členskom štáte Európskej únie je možné postúpiť príslušnému orgánu tohto štátu len na základe čl. 21 ods. 1 Európskeho dohovoru o vzájomnej pomoci v trestných veciach (ETS č. 30).

O d ô v o d n e n i e :

     Zákonom NR SR č. 403/2004 Z.z. o európskom zatýkacom rozkaze a o zmene a doplnení niektorých zákonov, bolo článkom III bod 32  transponované do právneho poriadku Slovenskej republiky Rámcové rozhodnutie rady Európskej únie z 15. marca 2001 o postavení obetí v trestnom konaní (2001/220/JHA) zverejnené v Úradnom vestníku EÚ č. L 082/2001.
     Predmetným článkom sa zaviedlo do Tr. por. ustanovenie, ktoré znie:

 § 158a

        (1)  Poškodený     trestným    činom,     ktorý    bol   spáchaný  v   inom
         členskom   štáte  Európskej   únie ako   v tom,   kde  má   bydlisko,   je
         oprávnený podať oznámenie o skutočnostiach nasvedčujúcich tomu, že
         bol    spáchaný    trestný    čin,    príslušnému   orgánu  štátu,   kde   má
         bydlisko,  ak  to  nemohol  alebo  nechcel  urobiť  v štáte, v ktorom bol
         trestný čin spáchaný.

       (2)   Prokurátor,     vyšetrovateľ     alebo     policajný    orgán,    ktorému
       bolo   oznámenie     doručené   a   nie   je   príslušný    vo    veci    konať,
       bezodkladne   postúpi  oznámenie   príslušnému  orgánu  toho členského
       štátu  Európskej  únie,  na  území  ktorého  bol  trestný  čin  spáchaný.

     Z uvedeného vyplýva oprávnenie poškodeného podať vo svojom domovskom štáte trestné oznámenie pre skutok, ktorý bol spáchaný v inom členskom štáte. Tým je daná povinnosť orgánov uvedených v § 158 ods. 1  Tr. por. konať aj o oznámeniach o takých trestných činoch, kde nie je daná pôsobnosť Tr. zák. Slovenskej republiky.
     Po zaprotokolovaní takéhoto oznámenia je orgán činný v trestnom konaní povinný toto neodkladne odstúpiť  príslušnému orgánu  členského štátu, kde bol skutok spáchaný. Odovzdanie tohto oznámenia (bez postupu podľa § 160 Tr. por.) je možné realizovať výlučne na základe čl. 21 ods.1 Európskeho dohovoru o vzájomnej pomoci v trestných veciach, podpísaného v Štrasburgu 20. IV. 1959, (ETS č. 30) publ. pod č. 550/1992 Zb. a to prostredníctvom Generálnej prokuratúry Slovenskej republiky ako ústredného justičného orgánu.
     Priamy styk justičných orgánov pri zasielaní trestných oznámení do cudziny možno realizovať len na základe platnej dvojstrannej medzinárodnej zmluvy upravujúcej odovzdanie trestného oznámenia .  Postúpenie oznámenia do cudziny priamo vyšetrovateľom alebo policajným orgánom nie je prípustné. 
     Tento postup je odôvodnený prednosťou medzinárodnej zmluvy (v tomto prípade citovaného európskeho dohovoru) pred vnútroštátnym právnym  poriadkom (§ 158a Tr. por.). Rámcové rozhodnutie o postavení obetí v trestnom konaní nemožno v zmysle článku 7 ods. 2 Ústavy Slovenskej republiky považovať za medzinárodnú zmluvu.

     Toto stanovisko nadobúda záväznosť   16. februára 2005.

                                                                                        JUDr. Dobroslav Trnka
                                                                                        generálny prokurátor